У павільёне (або экзатарыуме) будуць утрымлівацца і дэманстравацца жывёлы з Паўднёвай Амерыкі. У агульнай зале аранжарэйнага тыпу (плошчай 1,5 тысячы квадратных метраў) будуць высаджаны трапічныя расліны, зроблены сяміметровы вадаспад і размешчаны вальеры з жывёламі. Прычым жывёлы будуць самыя разнастайныя — пачынаючы ад беспазваночных, рыб, рэптылій і заканчваючы млекакормячымі і птушкамі. На другім паверсе ў тэрарыуме размесцяцца змеі і драпежныя жывёліны, а таксама буйныя водныя чарапахі і некалькі акварыумаў з прэснаводнымі рыбамі ракі Амазонкі і марскімі рыбамі Карыбскага басейна. Побач з павільёнам будуць зроблены авіярыі — адкрытыя вальеры для вадаплаўных і каляводных птушак (чапляў, пеліканаў, ібісаў і г. д.) і асобны павільён з чылійскімі чырвонымі фламінга. Плануецца стварыць і штучную скалу з вальерамі для буйных драпежнікаў — ягуараў, пум, чырвоных рысяў.